גיא גודס

גיא גודס (נולד ב-13 במרץ 1971) הוא כדורסלן עבר ישראלי וכיום מאמנה של הפועל חולון. ברוב הקריירה שיחק גודס, שגובהו 1.90 מטר, כרכז במכבי תל אביב, אך גם במספר קבוצות נוספות בישראל ובאירופה. בתום קריירת המשחק שלו ב-2004 עבר גודס לאימון כאשר החל לאמן את מכבי ראשון לציון. מאז אימן את הפועל ירושלים, מכבי תל אביב עמה זכה בגביע המדינה והפועל חולון עמה זכה באליפות המדינה. בשנים 2021–2022 אימן גודס את נבחרת ישראל. נולד בחיפה וגדל בקריית חיים לאב יצחק גודס שהיה שחקן כדורסל בליגה הלאומית, ולאם ילידת בריטניה. אביו יצחק אימן אותו מגיל צעיר וגם שתי האחיות הגדולות שלו שיחקו כדורסל. גודס החל את הקריירה שלו בקבוצת הפועל חיפה וכבר בגיל 15 שיחק בליגה הבכירה והפגין יכולת קליעה מצוינת, בעיקר מעבר לקשת ה-3. בעונת 1987/1988 אף השתתף עם הקבוצה בגביע קוראץ'. במקביל שיחק בנבחרת הקדטים של ישראל, ובנבחרת בית הספר בו למד, אורט קריית ביאליק, איתה זכה באליפות ישראל לתיכונים במרץ 1987, ובגביע העולם בכדורסל לבתי ספר תיכוניים במאי 1989. בקיץ 1988 שיחק עם נבחרת הנוער באליפות אירופה, בסוף אותה שנה חתם על חוזה לשלוש שנים נוספות בהפועל חיפה. בעונה הלפני אחרונה שלו בחיפה הגיעה הקבוצה למשחק מכריע נגד מכבי תל אביב וכמעט עלתה לגמר הפלייאוף על חשבונה, אחרי הפסד 86:84 מסל בשנייה האחרונה של לבאן מרסר. גודס היה המצטיין במשחק עם 24 נקודות. עקב בעיות כלכליות שהתעוררו בקבוצתו לפני עונת 1990/91 עבר לשחק במכבי תל אביב. למרות גילו הצעיר, עלה גודס בהיררכיה הקבוצתית במהירות וסיים את העונה כרכז המוביל שלה, לפני רכזים ותיקים ומנוסים כווילי סימס וחן ליפין, תוך שהוא עוזר להוביל את הקבוצה לפיינל פור של גביע אירופה לאלופות. גודס הפגין במכבי את כישרון הקליעה וגם ראיית משחק מצוינת, שבאה לידי ביטוי באסיסטים מרובים לחבריו לקבוצה. הוא גם זומן לסגל נבחרת ישראל. בנובמבר 1992 עבר גודס פציעה קשה. הוא נפצע בברכו בזמן אימון ובמשך שנה שלמה הוא עבר ניתוחים וטיפולים. בלעדיו הפסידה הקבוצה את האליפות אחרי 23 שנה. בעונת 1993/4 גודס חזר למגרש, אבל ב-1995 נפצע בברך השנייה באותו סוג של פציעה (קרע ברצועה הצולבת). גודס שב למכבי לאחר עוד שנת טיפולים אבל נאלץ להסתפק בדקות משחק מועטות בלבד. ב-1998 החל גודס לשחק ביובקזרטה באסקט מהליגה האיטלקית והיה בכך לכדורסלן הישראלי הראשון שמשחק באיטליה. בעונת 1998/9 חזר גודס למכבי תל אביב, אולם הדקות המעטות שהוא קיבל גרמו לו לעזוב עונה לאחר מכן. לאחר עזיבת מכבי תל אביב, חתם גודס לקראת העונה הבאה במועדון הכדורסל קאחה קנטבריה מהליגה הספרדית. לאחר עונה אחת בספרד, חזר גודס לישראל ושיחק את העונות האחרונות שלו במכבי רעננה, הפועל תל אביב אותה העלה לליגה הבכירה ב-2002, ומכבי ראשון לציון. בסוף עונת 2003/4 הודיע גודס על פרישה ממשחק פעיל. בעונת 2004/5 מונה לעוזר המאמן במכבי ראשון לציון וכבר בעונה הראשונה שלו בתפקיד ניצח את מכבי תל אביב במגרשה הביתי. בעונת 2005/6 קודם לתפקיד המאמן הראשי במכבי ראשון לציון וגם בעונה הזו ניצח את מכבי תל אביב פעמיים. גודס הוביל את ראשון לציון למקום השלישי, הן בתום העונה הסדירה והן בפיינל פור, אך הודיע על התפטרותו בתום העונה. בעונות 2006/7 ו-2007/8 שימש כעוזר מאמן במכבי תל אביב. לקראת עונת 2008/09 הוחתם גודס כמאמן ראשי בהפועל ירושלים. גודס זכה כמאמן ירושלים בשני גביעי ווינר, אך כשל בנסיונתיו להצעיד את ירושלים להישגים בגביע המדינה ובאליפות המדינה. בסיום עונת 2009/10 עזב, לאחר שספג ביקורת רבה על תפקודו ועל יכולת ניהול המשחק שלו. לקראת עונת 2010/11, חזר גודס לקדנציה שנייה בצהוב ומונה לעוזר מאמן במכבי תל אביב. הוא שימש כעוזרו של דייוויד בלאט במשך ארבע עונות, בהן זכתה מכבי בשלוש אליפויות, ארבעה גביעי מדינה ובאליפות אירופה. בשנת 2011 אימן את נבחרת העתודה של ישראל. תחת הדרכתו סיימה הנבחרת במקום ה-11 בדרג ב' של אליפות אירופה עד גיל 20. ב-1 בדצמבר 2011 אישר איגוד הכדורסל לגודס להשתחרר מתפקידו. ב-30 ביוני 2013 מונה גודס לעוזר מאמן נבחרת בריטניה בכדורסל וזאת במקביל לתפקידו כעוזר המאמן במכבי תל אביב. הוא שימש כעוזרו של ג'ו פרונטי ביורובאסקט 2013, בו הודחה הנבחרת הבריטית בשלב הבתים הראשון. לאחר עזיבתו של דייוויד בלאט לליגת ה-NBA, הודיעה מכבי תל אביב ב-19 ביוני 2014 על קידומו של גודס למשרת המאמן הראשי בקבוצה למשך שנתיים. בעקבות זאת ויתר גודס על תפקיד עוזר מאמן נבחרת ישראל שאליו נבחר כמה שבועות קודם לכן, ב-7 במאי. בעונתו הראשונה במכבי תל אביב (2014/2015), בה שימש פיני גרשון כעוזרו, ניצחה מכבי את הפועל ירושלים וזכתה בגביע המדינה בפעם ה-42. באותה עונה, הובסה מכבי על ידי פנרבחצ'ה אולקר בשלב ההצלבה ולא העפילה לפיינל פור של היורוליג. ביוני 2015 הפסידה מכבי 2–3 להפועל אילת בסדרת חצי גמר הפלייאוף ואיבדה את תואר האליפות. בנובמבר 2015, לאחר תחילת עונת 2015/2016, פוטר מאימון הקבוצה בעקבות סדרת הפסדים בליגה וביורוליג. ב-27 ביוני 2017 חזר גודס לתפקיד עוזר המאמן במכבי תל אביב תחת המאמן הראשי נבן ספאחיה. השניים פוטרו ב-18 בנובמבר 2018. ב-30 בנובמבר 2018 חתם לעונה וחצי בתפקיד מאמן מכבי ראשון לציון, לאחר שהחליף את צביקה שרף, בעקבות פתיחת עונה כושלת של הקבוצה. גודס הוביל את ראשון לציון לגמר הפיינל פור ב-2019 וב-2020 כאשר בשתי הפעמים הפסידה ראשון לציון למכבי תל אביב. גודס גם הוביל את ראשון לציון לגמר גביע המדינה ב-2020 שם הפסידה להפועל ירושלים, וב-2021, אז הפסידה למכבי תל אביב. בדצמבר 2021 סיים גודס את תפקידו בראשון לציון, לאחר שהקבוצה הפסידה בשמונה מתוך עשרת המשחקים הראשונים של העונה. בנובמבר 2019 מונה לעוזר מאמן נבחרת ישראל תחת עודד קטש, לרגל מוקדמות אליפות אירופה בכדורסל 2021 וכן למאמן נבחרת העתודה של ישראל. בדצמבר 2019 קיבל איגוד הכדורסל את בקשתו של גודס להשתחרר מתפקידו כעוזר מאמן נבחרת ישראל. בשנת 2021 החליף את עודד קטש כמאמן נבחרת ישראל. ב-20 בנובמבר 2022 התפטר מאימון נבחרת ישראל לאחר כישלון הנבחרת בטורניר היורובאסקט. בינואר 2022 החל לאמן את הפועל חולון. ביוני 2022 זכה עם הקבוצה באליפות המדינה לאחר ניצחון 2:0 בסדרת הגמר על בני הרצליה ואף הגיע עם הקבוצה עד לשלב חצי הגמר במפעל ה־BCL. בעונת 2022/23 הגיע חולון לחצי גמר הפלייאוף ולשלב הטופ-16 במפעל ה-BCL. בתום העונה עזב גודס את חולון. בדצמבר 2023 מונה גודס למאמנה של הפועל חיפה במקומו של אורן אהרוני. ב-21 ביוני 2024 מונה שוב למאמנה של הפועל חולון. גודס נשוי ואב לשלושה. הוא מתגורר בגבעתיים. ביוני 1999 השקיע בחברת האינטרנט הישראלית "הייפרניקס", יחד עם נדב הנפלד, דורון שפר ואחרים. החברה נמכרה שנה אחר כך, אך המכירה בוטלה והחברה נסגרה. באותה עת גם השקיע בחברת ההזנק "טגריטי", שנמכרה בשנת 2010. בינואר 2017 הקים עם שותפים רשת חברתית עסקית לענף הבנייה. במאי 2022 מכר 50% מחברת ARCDB לקבוצת ניר דובדבני. 7 אליפויות ו-3 גביעי מדינה (כולם עם מכבי תל אביב). גביע המדינה (2015) גביע הליגה (2009, 2010, 2015) אליפות ישראל (2022) פרופיל, באתר eurobasket פרופיל, באתר ליגת העל הספרדית בכדורסל (בספרדית) פרופיל השחקן, באתר מנהלת הליגה בכדורסל גיא גודס: בתוך שלוש שנים ־ הרכז מס. 1 בארץ, מעריב, 1 בינואר 1989 "שלושה מלכים" מאמר ב"צהבת" על רכזים גדולים גודס מתארח ביולי 2006 בפורום של "צהבת" תוכנית עם גיא גודס, נפגשים עם קבלה, מתוך ערוץ הקבלה אוהד גרינוולד‏, היורש: גיא גודס, מאמן מכבי תל אביב, בראיון, באתר וואלה, 24 ביוני 2014 אריה ליבנת, גיא גודס: "יהיה יומרני לומר שנגיע לפיינל־פור", באתר הארץ, 16 באוקטובר 2014 אריה ליבנת, הטאץ', הרגישות והאינסטינקטים החדים של גיא גודס, באתר הארץ, 5 בפברואר 2015 נילי פרידלנדר, אבא גאה בך, גיא גודס, מעריב, 14 בדצמבר 1990 רון עמיקם, להם אין גודס, חדשות, 16 במרץ 1989 יונתן הללי, גיא גודס מחכה לאוסקר שמידט, מעריב, 4 באוקטובר 1987 גודס באתונה, שמידט בחיפה, חדשות, 1 באוקטובר 1987 סוף סוף נצחון לקאדטים, מעריב, 12 באוגוסט 1987 בועז גוראל, חיפה – גם בבתי־הספר, חדשות, 10 במרץ 1987 אורט קרית ביאליק זכה בצרפת באליפות העולם בכדורסל, מעריב, 14 במאי 1989 נבחרת הנוער: נצחון על תנאי, מעריב, 24 באוגוסט 1988 יונתן הללי, גיא גורס עומד בפני חתימה לשלוש שנים, מעריב, 15 בדצמבר 1988 יוסי לוי, השמיים יכולים לחכות, חדשות, 14 במרץ 1989 יונתן הללי, גודס חתם במכבי ת"א לשנתיים, מעריב, 31 במאי 1990 יוסי לוין, הנפילה, יומן אירועים הנאשמים, חדשות, 22 בדצמבר 1992 נדב לפיד, אותו גודס, אבל אחר, באתר הארץ, 5 במאי 2002 אריה ליבנת, גודס התפטר מראשל"צ, באתר הארץ, 29 ביוני 2006 אור שקדי‏, גיא גודס עוזב את נבחרת העתודה, באתר וואלה, 1 בדצמבר 2011 יעל שחרור, גיא גודס מונה לעוזר מאמן נבחרת בריטניה, באתר ynet, 30 ביוני 2013 אריה ליבנת, גיא גודס מונה למאמן מכבי תל אביב, באתר הארץ, 19 ביוני 2014 גיא גודס מונה לעוזר מאמן נבחרת ישראל בכדורסל, באתר וואלה, 7 במאי 2014 דובי פיק, ‏אלופה בדימוס: צפו מכבי מודחת מהיורוליג, באתר ONE‏, 20 באפריל 2015. יעל שחרור, צפו בסנסציה: מכבי הודחה בחצי גמר הפלייאוף, באתר ynet, 17 ביוני 2015. מערכת גלובספורט, ‏אחרי ההפסדים המביכים: גיא גודס פוטר ממכבי ת"א, באתר גלובס, 9 בנובמבר 2015 בן מיטלמן, ‏אחרי הכישלון: פוטר מאמן מכבי ת"א, באתר ‏מאקו‏, 18 בנובמבר 2018 ברק חקלאי, גיא גודס חתם לעונה וחצי במכבי ראשל"צ, באתר ynet, 30 בנובמבר 2018 אור שקדי‏, גיא גודס סיים את דרכו במכבי ראשון לציון, באתר וואלה, 21 בדצמבר 2021 אריה ליבנת, חודש אחרי שמונה: גיא גודס התפטר מתפקידו כעוזר מאמן נבחרת ישראל, ימשיך בעתודה, באתר הארץ, 26 בדצמבר 2019 אריה ליבנת, "זה רגע מאוד רגשי עבורי": גיא גודס מונה למאמן נבחרת ישראל, באתר הארץ, 14 בספטמבר 2021 ספורט הארץ, "מגיע עם המון מחויבות": גיא גודס מונה למאמן הפועל חולון, באתר הארץ, 8 בינואר 2022 ספורט הארץ, "אין תחושות כאלה": בחולון חגגו אליפות עם מאות אוהדים על הפרקט, באתר הארץ, 10 ביוני 2022 סתיו איפרגן, גיא גודס עוזב את הפועל חולון, עמית שרף יחליפו?, באתר ynet, 20 ביוני 2023 רשמית: גיא גודס מונה למאמן הפועל חיפה, באתר ONE‏, 10 בדצמבר 2023 אהרלה ויסברג‏, גיא גודס חתם בחולון: "מקום שמעלה זיכרונות נפלאים", באתר וואלה, 21 ביוני 2024 הסטארט-אפ של שפר והנפלד: גם גודס שותף, באתר גלובס, 22 ביוני 1999 איי אונליין, SIGA האמריקנית רוכשת את הייפרניקס הישראלית ב-15 מ' ד', באתר TheMarker‏, 31 במאי 2000 איי אונליין, סיגה האמריקנית ביטלה תוכניתה לרכוש את הייפרניקס הישראלית, באתר TheMarker‏, 10 באוגוסט 2000 אלון תבור, סופו של חלום: כונס נכסים מונה לחברת האינטרנט הייפרניקס, באתר TheMarker‏, 31 באוגוסט 2000 אביבה משמרי, ‏שווה להיות מפורסם?, באתר גלובס, 11 במאי 2000 גיא גרימלנד, חברת טגריטי מיהוד נמכרת להוצאת הספרים מקגרו-היל, באתר TheMarker‏, 4 באוקטובר 2010 יוסי ניסן, ‏"בייבי" חדש לגיא גודס: רשת חברתית-עסקית לענף הבנייה, באתר גלובס, 23 בינואר 2017 אקזיט למאמן נבחרת ישראל בכדורסל, גיא גודס, באתר "אנשים ומחשבים", 15 במאי 2022 האקזיט של גיא גודס: זו החברה שמכר במיליונים, באתר אייס, 16 במאי 2022